મળતી માહિતી મુજબ, એમ્બ્રોડરીનો વ્યવસાય કરતા ઉમેશભાઈ જૈને નોંધાવેલ ફરીયાદ મુજબ તેમનુ બિટકોઈન એકાઉન્ટ જી-મેઈલ સાથે કનેક્ટ હતુ. ત્યારે તેમના ઈ-મેઈલ આઈડીને હેક કરી ૧૯ ડિસેમ્બર ૨૦૧૭ના રોજ ૧૧.૮૦ લાખ રૃપિયાની કિંમતના બિટકોઈન ટ્રાંસફર કરી લીધા હતા. પોલીસે આ ફરીયાદના આધારે તપાસ હાથ ધરીને ભાવિક હરખાણી નામના શખ્સની ધરપકડ કરી છે. સામાન્ય સંજોગોમાં આ રીતે બિટકોઈનની ઓનલાઈન છેતરપીંડી કરવાનુ કામ ખૂબ જ મુશ્કેલ છે. તેવા સંજોગોમાં કોઈ સાઈબર ક્રાઈમના ભેજાબાજે આ કારસ્તાન કર્યુ હોવાની આશંકાના આધારે પોલીસે તપાસ હાથ ધરી હતી. પોલીસે શહેરમાં સાયબર નિષ્ણાંત લોકોની યાદી તૈયાર કરી તપાસ કરતા ભાવિક હરખાણી પર શંકા ગઈ હતી. જેના આધારે ભાવિકની અટકાયત કરી પૂછપરછ કરતા તેણે પોતાનો ગુનો કબુલી લીધો હતો.